Nibe Festival fik følelserne frem blandt gæsterne på førstedagen.

Onsdag blev Nibe Festival skudt i gang. Og det gjorde den med noget af en følelseseksplosion. For blandt førstedagens artister var blandt andre Zara Larsson, Tessa, Allan Olsen og Lukas Graham. Og især sidstnævnte viste sig for nogle at være en sand tåreperser. Blandt nogle af dem, der oplevede stærke følelser under den danske sanger Lukas Grahams koncert, var Rasmus Pedersen, Sebastian Schack Zaugg og Oliver Kroer fra Hjørring og Klarup. -	Følelsesvækkende. Vi blev kede af det nogle af os, og stod og græd lidt, siger Rasmus Pedersen. Sebastian Shack Zaugg stemmer i. -	Det er en utrolig smuk kunstner, vi har fået lov at få i Danmark. Det er utrolig flot musik, han laver. Han fortæller om sine erindringer og erfaringer og sin opvækst, der egentligt har været ret hård. Også hos Emmeline Linnemand Johansson fra Aalborg fik tårerne lov til at trille på festivalens første dag. - Jeg græd megameget, og det gjorde nogle af mine veninder også, siger hun. Hun understreger samtidig, at der bestemt også var nogle af Lukas Grahams sange, der fik hende i godt humør. Her var blandt andet sangen Drunk In The Morning med til at sætte stemningen. Selvom der blandt samtlige gæster, TV2 Nord har mødt under festivalen, har været enighed om, at festivalen samler danskerne uanset alder, er det dog en særlig kost, der navnligt hersker blandt de unge festivalgæster. I et telt ligger Nellie Bisgaard i ly for regnen, og hun er ved at forberede middagsmaden - som også fungerer som morgenmad og frokost. Hun svinger en tortilla-pandekage frem og griber teltets kulinariske remedier. - Så fyrer du bare noget tun i og så lidt majs, siger hun efter at have prydet pandekagen med lidt mayonnaise. - Det er lidt ulækkert, siger hun og får teltets andre beboere til at grine.